N á v r h

na zrušenie úlohy z bodu B. 8 uznesenia vlády SR č. 715 zo 14. júla 2004
k správe o návrhu riešenia niektorých problémov decentralizácie verejnej správy

Odôvodnenie návrhu na zrušenie úlohy:

Ministerstvo školstva SR v súčasnosti pripravuje návrh zákona o športe, ktorý predloží na rokovanie vlády SR do 30. apríla 2005. Cieľom návrhu zákona o športe je vytvoriť moderný a aj v rámci Európy unikátny reformný zákon, ktorý vyjadrí zásadným spôsobom vzťah štátu k športu. Nie náhodou sa tento vzťah vo svojej všeobecnej polohe objavil v texte prvej Európskej ústavy, čo je len vyvrcholením zásadných zmien v prístupe štátu k športu. Po schválení legislatívneho zámeru zákona o športe vládou SR uznesením č. 973 z 13. októbra 2004 sa tento zámer stal podkladom pre vypracovanie paragrafovaného znenia nového zákona o športe,  ako aj noviel niektorých súvisiacich zákonov a vykonávacích právnych predpisov na úrovni vyhlášok MŠ SR. Týmto zákonom sa predpokladá zásadná zmena v systematike, ako aj v obsahu právnej úpravy športu. Na rozdiel od súčasnej čiastkovej a všeobecnej úpravy sa predpokladá úplne nová právna úprava nasledovných oblastí: 
-	základných definícií v športe, 
-	organizačnej štruktúre športových aktivít,
-	prenosu kompetencií a finančných prostriedkov štátu na regionálne centrá športu, 
-	vymedzenie základných oblastí verejného záujmu v športe, ktoré vyžadujú zákonnú ingerenciu štátu,
-	novej úpravy profesionálneho športu a statusu profesionálneho športovca,
-	novej pracovnej úpravy sponzoringu a dobrovoľníctva. 
 
	Keďže legislatívny proces prípravy nového zákona o športe a prípravy novely zákona č. 288/1997 Z. z. sa prelína a táto novela by po prijatí nového zákona o športe bola zrušená, nepovažujeme za opodstatnené a potrebné novelizovať súčasne platný zákon č. 288/1997 Z. z., a preto Ministerstvo školstva SR  navrhuje zrušiť úlohu z bodu B. 8 uznesenia vlády SR č. 715 zo 14. júla 2004.